梅尧臣
和永叔内翰思白兔答忆鹤杂言
醉翁在东堂，为他栽桂树。
待将枝条与人折，忆著家中玉色兔。
夜看明月海上来，光彩离离入庭户。
且问常娥一借观，翁家虽有来无路。
常娥对面几万里，不声渐渐西南去。
是时翁生怀抱恶，却恨陆机先忆鹤。
致令亦念眼迷离，不似傍池能饮啄。
始忧兔饥僮失哺，又恐白毛尘土污。
仍不如鹤有浅泉，自在引吭时刷羽。
花前举翅鼓春风，只待公归向朝暮。
我闻二公趣向殊，一养月中物，
一养华亭雏。一畏奔海窟，
一畏巢松株。我虽老矣无物惑，
欲去东家看舞姝。